**Leonard Stöckel**

|  |  |
| --- | --- |
| **Született:** | [1510](https://hu.wikipedia.org/wiki/1510) [Bártfa](https://hu.wikipedia.org/wiki/B%C3%A1rtfa). |
| **Elhunyt:** | [1560](https://hu.wikipedia.org/wiki/1560). [június 7.](https://hu.wikipedia.org/wiki/J%C3%BAnius_7.) (49-50 évesen)[Bártfa](https://hu.wikipedia.org/wiki/B%C3%A1rtfa) |
|  |



Stöckel emlékműve Bártfán

**Leonard Stöckel** (magyarosan *Stöckel Lénárd* vagy *Lénárt*, németül *Leonhard Stöckel*; ([Bártfa](https://hu.wikipedia.org/wiki/B%C3%A1rtfa), [1518](https://hu.wikipedia.org/wiki/1518). – Bártfa, [1560](https://hu.wikipedia.org/wiki/1560).) Felső-Magyarország nevezetes reformátora, a bártfai iskola rektora, «a magyar [Wittenberg](https://hu.wikipedia.org/wiki/Lutherstadt_Wittenberg)» megalapítója.

**Életpályája**

Atyja Leonard Stöckel kovács, városi tanácsnok, majd bíró volt. Bártfán a jeles [Eck Bálintnál](https://hu.wikipedia.org/wiki/Eck_B%C3%A1lint) tanult, majd [Kassára](https://hu.wikipedia.org/wiki/Kassa) vitték szülei, hogy Coxe Lénárd János tanítványa legyen. Kassáról a boroszlói egyetemre ment [görögöt](https://hu.wikipedia.org/wiki/G%C3%B6r%C3%B6g_nyelv) tanulni. Ezután [Wittenbergben](https://hu.wikipedia.org/wiki/Lutherstadt_Wittenberg) tanult. Tanítványa volt [Luthernek](https://hu.wikipedia.org/wiki/Luther_M%C3%A1rton) és [Melanchtonnak](https://hu.wikipedia.org/wiki/Philipp_Melanchthon), akik nagyon megkedvelték és támogatták Stöckelt. Sőt, hogy megnyerjék őt Németországnak, Luther születése helyén, [Eislebenben](https://hu.wikipedia.org/wiki/Lutherstadt_Eisleben) az iskola igazgatójává tették. Egy évet töltött Eislebenben, majd visszatért Wittenbergbe. Ekkoriban terjedt el reformáció Felső-Magyarországon; Luther és Melanchton 1538-ban a bártfaiaknak ajánlották Stöckelt. A nagy reformátorok között eltöltött nyolc év után 1539 májusában Stöckelt visszahívták szülővárosába, hogy az ottani iskolában a tanítói állomást foglalja el. (Melanchton két bizonyítványa, melyet Stöckelnek kiállított, megvan a bárfai levéltárban.) Bártfára 1539 júniusában. érkezett meg. Az iskolát újraszervezte, új iskolai törvényeket dolgozott ki és rövid idő alatt a bártfai iskolát, mint annak igazgatója, a német iskolák magas színvonalára emelte. Nagy híre messze földről vonzotta hozzá a tanulókat. Mindjárt működése első évében egységet teremtett a felső-magyarországi öt szabad királyi város: Kassa, Eperjes, Lőcse, Bártfa és Kis-Szeben között és megnyerte őket a reformációnak. Ő írta az úgynevezett [Confessio Pentapolitana](https://hu.wikipedia.org/w/index.php?title=Confessio_Pentapolitana&action=edit&redlink=1) hitvallást, amelyet az említett városok 1549. júliusában a [Lőcsén](https://hu.wikipedia.org/wiki/L%C5%91cse) tartott egyházi gyűlésen el is fogadtak és 1549. augusztus 14-én [I. Ferdinándnak](https://hu.wikipedia.org/wiki/I._Ferdin%C3%A1nd_magyar_kir%C3%A1ly), valamint addigi legfőbb egyházi hatóságuknak, [Verancsics Antal](https://hu.wikipedia.org/wiki/Verancsics_Antal) egri püspöknek is bemutattak. A Confessio Pentapolitana később (1613-ban) Kassán Fischer Jánosnál nyomtatásban is megjelent. Stöckel sokat tett az ekkoriban alapított bárfai nyomda felvirágoztatása érdekében. Az egyik életírója szerint "szülővárosánál elismerés helyett hálátlansággal találkozván", [Késmárkra](https://hu.wikipedia.org/wiki/K%C3%A9sm%C3%A1rk) ment 1556-ban, de a tanács kérésére már 1557-ben visszatért Bártfára és ott is hunyt el 1560-ban.

**Nevezetesebb művei**

* Leges scholae Bartphensis (1540, az eredeti kéziratból közölte Klein I.);
* Apologia Ecclesiae Bartphensis (1558);
* Cittum nempe Cassoviensis, Leutschoviensis, Eperiessiensis, Bartphensis, Cibiniensis (latin, magyar és német nyelven, Bártfa 1560, később ugyanazon cím alatt megjelent latin, német és magyar nyelven Kassán 1613-ban Fischer Jánosnál);
* Annotationes locorum communium doctrinae christianae Philippi Melanchtonis ([Basel](https://hu.wikipedia.org/wiki/B%C3%A1zel), 1561);
* Opus de Antichristo; Formulae tractandarum sacrarum concionum (Bárfa, 1578);
* Postilla, sive enarrationes erotomaticae Epistolarum et Evangeliorum anniversariorum (ugyanott, 1596).

https://hu.wikipedia.org/wiki/Leonard\_Stöckel